JCh-2022. Inshootlar mundialni qabul qilishga tayyor (foto)

2022 yilning 21 noyabr kuni Qatarda navbatdagi jahon chempionati start oladi. Mundialga tobora oz muddat qolmoqda. Hozirdan ushbu mamlakatning mundialga qanchalik tayyorligiga e`tibor qaratishning ayni fursatidir. Xo`sh, o`yinlarga mezbonlik qiladigan stadionlar jahon chempionati bahslarini qabul qilishga tayyormi? Quyida jahon chempionati inshootlari haqida batafsil ma`lumot taqdim qilamiz...
“LUSAIL AYKONIK” (Lusail)
Sig`imi: 80 ming tomoshabin (JChdan keyin - 20 ming)
Lusail bu Doxadan 20 km. joylashgan, JCh uchun maxsus barpo etilgan superzamonaviy shahar. “Lusail Aykonik” stadioni ham jahon chempionati vaqtida 10ta uchrashuvni o`zida qabul qiladi, jumladan, yarim final va final o`yinlari ham aynan shu o`yingohda o`tkaziladi. Diqqat qiling, JCh-2022dan keyin tribunalarning katta qismi yig`ishtirilib, butun dunyodagi sport loyihalariga xayriya qilinadi. O`rindiqlar soni 20 mingtagacha kamayadi. Stadiondan maktab, shifoxona, tijorat markazi, kafe va restoran sifatida foydalaniladi. Arena 2021 yilning 22 noyabrida to`liq bitgan bo`lsa-da, rasman birorta uchrashuv o`tkazilgani yo`q.
“XALIFA INTERNEYShNL” (Doxa)
Sig`imi: 45,416 tomoshabin
Qatarning eng muhtasham stadioni bo`lgan “Xalifa Interneyshnl” 1976 yilda qurilgan. 2017 yilda esa rekonstruksiya qilingan. Bu o`yingohda 2019 yilda klublar o`rtasida jahon chempionati bahslari ham o`tkazilgan va final bahsi ham shu erda bo`lib o`tadi. Unda “Liverpul” klubi g`oliblikni qo`lga kiritadi. Jahon chempionati vaqtida esa stadion jami 8ta o`yinga mezbonlik qiladi, jumladan, 3-o`rin uchun kechadigan bahs ham o`rin olgan. 
“AHMAD BIN ALI STEDIUM” (Al-Rayyan)
Sig`imi: 40 ming muxlis (JChdan keyin - 20 ming)
“Ahmad Bin Ali Stedium” PatternDesign loyihasiga qarashli bo`lib, AQShning AECOMfirmasi tomonidan qurib bitkazilgan. Bu kompaniya JCh-2010dagi ayrim stadionlarni ham qurgan. Xullas, bu o`yingoh jahon chempionati vaqtida 7ta uchrashuvni o`tkazadi. Ya`ni, 6ta o`yin guruh bosqich doirasida o`tkazilgan, yana bir bahs 1/8 finalga to`g`ri keladi. JCh-2022dan ke­yin sig`im ikki martaga kamayadi (20 mingga), ammo arenaga talab saqlanib qoladi - u erda mamlakatning eng mashhur klublaridan biri “Al-Rayyan” o`z o`yinlarini o`tkazishi ma`lum qilindi. 
 
“AL-JANUB” (Al-Vakra)
Sig`imi: 40 ming tomoshabin
Al-Vakrada joylashgan yagona stadion – “Al-Janub” hisoblanadi. Bu shahar asosan baliqchilar uchun mo`jallangan. Hududiy jihatdan esa Qatardagi ikkinchi raqamlidir. 40 ming muxlisni qabul qiladi. Stadion arxitektori britaniyalik ayol Zaxa Xadid. Mazkur arenada JCh-2022ning 7ta o`yini bo`lib o`tadi: 6tasi guruh bosqichida, bittasi 1/8 finalda.
“AL-TUMAMA” (Doxa)
Sig`imi: 40 ming tomoshabin (JChdan keyin - 20 ming)
Mahalliy arxitektor Ibrohim Jaydaga tegishli bo`lgan “Al-Tumama” o`yingohi o`z bag`riga 40 ming muxlisni qabul qiladi. Stadion 2021 yilning oktyabrida ochildi - Qatar amiri kubogi finali o`tkazildi. “Al-Tumama” JCh-2022ning 8ta o`yinini qabul qiladi: guruh bosqichida 6ta, 1/8 va 1/4 final bosqichlarida bittadan. Mundialdan keyin sig`im 20 mingga qadar kamaytiriladi. Sport majmuasi hududida esa sport tibbiyoti markazi va mehmonxona joylashadi.
“EDYuKEYShN SITI” (Al-Rayyan)
Sig`imi: 40 ming (JChdan keyin - 20 ming)
Nomidan ham anglash mumkinki, bu o`yingoh Qatarning ta`lim markazida qad rostlagan. Bu erda bir nechta universitet, fan va ta`lim fondi bor. “Edyukeyshn Siti” klublar o`rtasidagi Jahon chempionati o`yiniga mezbonlik qilgan. JCh-2022ning 8ta uchrashuvi ushbu stadionda o`tadi: guruh bosqichida 6ta, 1/8 va 1/4 finalda bittadan. Jahon chempionati yakunlangaidan so`ng stadion sig`imi ikki martaga kamayadi. Yig`ishtirilgan tribunalar esa sport rivoji yo`lida boshqa mamlakatlarga yuboriladi. 
“RAS-ABU ABUD” (Doxa)
Sig`imi: 40 ming (JChdan keyin to`liq yig`ishtiriladi)
Jahon chempionati vaqtida 7ta o`yini o`zida qabul qiladigan “Ras-Abu Abud” o`yingohi jahondagi yuk konteynerlaridan qurilgan ilk inshoot hisoblanadi. Qisqacha qilib aytganda, “Stadion 974” nomi berilgan. Bu Qatarning xalqaro telefon kodi hamda qurilishda ishlatiladigan sonlar bilan bog`liq. Eng qizig`i shundaki, stadion mundialdan keyin qurilishga ishlatilgan barcha ashyolarini muhtoj davlatlarga jo`natadi. Buni mamlakat hukumati tasdiqlagan. 
“AL-BAYT” (Al-Xaur)
Sig`imi: 60 ming tomoshabin (JChdan keyin 32 ming)
Bu stadion turnirning ahamiyati jihatidan ikkinchi raqamlisi hisoblanadi. Chunki ochilish uchrashuvi ham aynan shu erda o`tkaziladi. Shuningdek, 9ta o`yinni o`zida qabul qiladi, jumladan, yarim final bahslarini ham ko`rsatish mumkin. Mazkur inshoot Qatarning o`tmishi va kelajagini namoyon etadi. Ya`n, Bediun chodirlarini eslatadi. Mundial yakunlanganidan keyin tribunalarning yuqori qismi yig`ishtirilib, futbolini rivojlantirishga intilayotgan davlatlarga yordam tariqasida jo`natiladi. 60 ming tomoshabin uchun mo`jallangan tribunalar soni 32 mingacha kamaytiriladi.